《陪曾宏父登冷泉亭望飞来峰》
宋代·李处权

何年此峰独飞来，群山让秀中崔嵬。
神刓天画不可状，仰视孤高摩斗魁。
蕴灵产此万珍木，隆霜几度森不摧。
异僧一见乃能识，击洞果有猿声哀。
灵隐之南天竺北，筑亭结屋初谁媒。
直疑朱夏落冰雪，亦恐白昼藏风雷。
槛泉清可数毛发，白石齿齿如琼瑰。
参差透影微日下，淅沥生籁长颸回。
恍然若欲学蝉蜕，洗眼绿净无纤埃。
已将缨尘付流水，更以屐齿留苍苔。
南丰家世有人物，幅巾藜杖同徘徊。
剧谈抵掌共相对，惜无玉酒倾金罍。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。